
JÕELÄHTME  VALLAVOLIKOGU


Keskkonnaamet




    Teie: 19.08.2026 nr DM-137285-7
info@keskkonnaamet.ee 
   Meie: XX.09.2026 nr 7-8/4340-1
Arvamus Reinpaul OÜ keskkonnaloa taotluse kohta
Jõelähtme Vallavalitsusse laekus Keskkonnaameti kiri nr DM-137285-7 (reg. 19.08.2026 nr 7-8/4340). Teatate, et olete menetlusse võtnud ettevõtte Reinpaul OÜ (registrikood 10019934, aadress Pikk tn 16, Väike-Maarja alevik, Väike-Maarja vald, Lääne-Viru maakond, Eesti) 18.08.2026 esitatud keskkonnaloa taotluse nr T-KL/1034119-3. 

Ettevõte taotleb keskkonnaluba jäätmete käitlemiseks ja tema käitluskoht asub aadressil Komposteerimisväljaku (24504:003:0377), Maardu küla, Jõelähtme vald, Harju maakond. Ettevõte taotleb tähtajatut keskkonnaluba puidujäätmete kogumiseks, purustamiseks ja ringlussevõtuks aastase käitlusmahuga kuni 10 000 tonni.
Tulenevalt keskkonnaseadustiku üldosa seaduse (edaspidi KeÜS) § 43 lg 21 palute meilt keskkonnaloa taotluse kohta arvamust avaldada teate saamisest 30 päeva jooksul.

Ettevõte vajab oma tegevuseks keskkonnaluba tulenevalt KeÜS § 41 lg 1 p 3 ning jäätmeseaduse § 73 lg 2 p 2.

Ettevõtte tegevuse eesmärk on puidust tavajäätmete vastuvõtmine, sorteerimine, purustamine, taaskasutamiseks ettevalmistamine ja vajadusel ladustamine. Käideldud materjal suunatakse edasiseks materjali- või energiakasutuseks. Tegevuse eesmärk on tagada puidujäätmete keskkonnanõuetele vastav käitlemine, suurendada nende taaskasutamist ning vähendada jäätmete ladestamist.

Maardu küla Komposteerimisväljaku (24504:003:0377) kinnistu on 100% tootmismaa sihtotstarbega. Kinnistul ei ole kehtivat detailplaneeringut.

Komposteerimisväljaku kinnistu juba kasutusel keskkonnaloaga reguleeritud tegevuseks. Maag Agro Aktsiaseltsile on väljastatud tähtajatu keskkonnaluba nr KL-509689, mille alusel kasutatakse kinnistut tahesõnniku ladustamiseks. Kehtiva keskkonnaloa kohaselt ladustatakse Komposteerimisväljaku kinnistul asuvas tahesõnnikuhoidlas aastas kuni 32 000 m3 sügavallapanu linnusõnnikut, mis vastab ligikaudu 1 915 000 broilerikoha aastasele sõnniku kogusele. 
Seega ei ole tegemist seni aktiivsest tootmis- või ladustamistegevusest puutumata maa-alaga. Kavandatav tegevus on oma olemuselt kooskõlas tootmismaa sihtotstarbega ja senise kasutusiseloomuga ning vajadus detailplaneeringu koostamise järele puudub.
Võttes arvesse, et tegemist on juba kasutuses oleva tootmismaa kinnistuga ning lähim elamu asub ca 780 m kaugusel põhjas aadressil Veski põik 1, Maardu küla (katastritunnus 24504:003:0229), ei ole  Jõelähtme Vallavolikogul vastuväited Reinpaul OÜ keskkonnaloa andmisele. 
Võimalike keskkonnahäiringute, eelkõige müra ja tolmu tekke ning leviku vältimiseks peab Jõelähtme Vallavolikogu põhjendatuks järgmiste kõrvaltingimuste seadmist keskkonnaloas:

· Puidujäätmete purustamine/hakkimine ning muud jäätmekäitlustoimingud on lubatud üksnes tööpäevadel E–R kell 8.00–17.00;
· Purustamisel, laadimisel, sorteerimisel ja ladustamisel tekkiv tolm ei tohi levida Komposteerimisväljaku kinnistu piiridest väljapoole;
· Kuiva ilmaga tuleb rakendada niisutamist või  vajadusel ladustatavad hakke hunnikud kinni katta;
· Tugeva tuule või muude ebasoodsate ilmastikutingimuste korral tuleb tolmu tekitavad toimingud peatada;
·  Kui tuvastatakse tolmu levik väljapoole kinnistut, tuleb tolmu põhjustav tegevus viivitamata peatada kuni häiringu kõrvaldamiseni;
· Tegevusest põhjustatud müra ei tohi ületada kehtivaid normtasemeid.

